Karita Mattila

Karita Marjatta Mattila (s. 5. syyskuuta 1960 Somero) on suomalainen kahdesti Grammy-palkittu oopperalaulaja, äänialaltaan sopraano. Hän on kansainvälisesti menestyneimpiä suomalaisia nykyoopperalaulajia, ja hän vierailee säännöllisesti johtavissa oopperataloissa.

Ura 
Mattila opiskeli yksinlaulua Sibelius-Akatemiassa Liisa Linko-Malmion johdolla ja myöhemmin Lontoossa Vera Rózsan johdolla. Näyttelijät Marja Korhonen ja Ismo Kallio opettivat hänelle näyttämöilmaisua.

Maailmanlaajuista mainetta musiikkimaailmassa hän sai vuonna 1983, jolloin hän voitti Cardiffissa BBC:n Singer of the World -laulukilpailun. Sitä ennen hän oli voittanut Lappeenrannan valtakunnalliset laulukilpailut vuonna 1981.

Uransa alkuvaiheessa Mattila lauloi kevyitä Mozartin oopperoita. Mattilan Mozart-rooleja olivat Figaron häiden kreivitär, Così fan tutten Fiordiligi, Taikahuilun Pamina, Idomeneon Ilia ja Don Giovannin Donna Elvira.

Vuonna 1992 Mattilalle tehtiin äänihuulileikkaus ja Tyynelle valtamerelle suuntautuneella häämatkalla hän oli puhekiellossa. Leikkauksen jälkeen hän on laulanut myös Verdiä, Beethovenia ja Wagneria.

Mattila nousi oopperamaailman huipulle 1990-luvulla. Solistina hän on laulanut New Yorkin, Bostonin, Los Angelesin, Lontoon, Berliinin ja Wienin filharmonikkojen, Milanon La Scalan orkesterin, BBC:n sinfoniaorkesterin, Ranskan eri orkestereiden ja Ruotsin radion sinfoniaorkesterin kanssa.

Mattila on myydyin klassisen musiikin suomalaistaiteilija. Hänen levytyksistään kolmea on myyty kultalevyn ja kahta platinalevyn verran.

Karita Mattilan nimeä kantava palkinto on myönnetty vuodesta 2000 vuosittain nuorille suomalaisille laulajille.

Palkinnot ja tunnustukset
Mattila on ollut mukana Grammy-palkinnon parhaasta oopperalevytyksestä saaneessa tuotannossa kahdesti, vuosina 1998 ja 2004 ja kolmannen kerran Grammy-ehdokkaana vuonna 2021. Lisäksi hänet on palkittu Ranskan kulttuurikunniamerkillä (Ordre des Arts et des Lettres) ja Pro Finlandia -mitalilla 2001. Vuonna 1997 hänelle myönnettiin MTV:n kulttuuripalkinto. Toukokuussa 2011 Mattila promovoitiin Turun yliopiston humanistisen tiedekunnan kunniatohtoriksi. 

Huhtikuussa 2012 Mattilalle ojennettiin yksi Yhdysvalloissa ilmestyvän Opera News -lehden viidestä vuosittaisesta tunnustuspalkinnosta.

Tasavallan presidentti myönsi vuonna 2020 Mattilalle Suomen Leijonan ensimmäisen luokan komentajamerkin.

Yksityiselämä 
Mattila oli naimisissa Tapio Kuneisen kanssa 1992–2019. Kuneinen toimi myös hänen managerinaan. He asuivat Lontoossa ja sitten pitkään Floridassa, jonne Karita Mattila jäi asumaan.

Kunnianloukkaussyyte Jon Hellevigiä vastaan
Huhtikuussa 2014 Mattilan oli tarkoitus esiintyä yhdysvaltalaisen kapellimestarin Lorin Maazelin johtamassa konsertissa New Yorkin Carnegie Hallissa. Maazelin sairastuttua ennen suunniteltua konserttia hänen tilalleen kapellimestariksi kutsuttiin venäläinen Valeri Gergijev. Mattila kieltäytyi kuitenkin esiintymästä Gergijevin kanssa, kun oli käynyt ilmi, että tämä oli hieman aiemmin, Venäjän miehitettyä Krimin niemimaan, ilmaissut yhdessä muun venäläisen kulttuurieliitin kanssa tukensa Venäjän presidentin Vladimir Putinin politiikalle. Tämän jälkeen Itsenäisyyspuolueen ehdokkaana saman vuoden europarlamenttivaaleissa ollut Jon Hellevig julkaisi Facebook-päivityksen, jossa Mattilaa solvattiin ja uhattiin väkivallalla. Mattila teki Hellevigin julkaisemista kirjoituksista rikosilmoituksen. Itsenäisyyspuolue sanoutui jyrkästi irti Hellevigin profiilissa julkaistuista kirjoituksista ja ilmoitti, ettei se enää tukenut Hellevigin kampanjointia. Oikeudessa Mattila kertoi uhkaavien kirjoitusten aiheuttaneen hänelle voimakasta ahdistusta ja turvattomuuden tunnetta. Kesäkuussa 2017 Helsingin käräjäoikeus tuomitsi Hellevigin kunnianloukkauksesta ja laittomasta uhkauksesta 60 päivän ehdollisen vankeuteen, 2 800 euron korvauksiin Mattilalle henkisistä kärsimyksistä sekä maksamaan Mattilan oikeudenkäyntikulut. Korkein oikeus vahvisti Hellevigin saaman tuomion huhtikuussa 2018.

Rooleja 
 Emilia Marty, (Tapaus Makropulos)
 Émilie du Châtelet, (Émilie)
 Floria Tosca, (Tosca)
 Salome (2004, 2008, Metropolitan-ooppera)
 Arabella
 Leonore, (Fidelio)
 Manon Lescaut
 Elisabeth de Valois, (Don Carlos)
 Amelia, (Naamiohuvit)
 Amelia, (Simon Boccanegra)
 Desdemona, (Otello)
 Jenůfa
 Katja Kabanová
 Elsa, (Lohengrin)
 Eva, (Nürnbergin mestarilaulajat)
 Sieglinde, (Valkyyria)
 Chrysothemis, (Elektra)
 Lisa, (Patarouva)
 Tatjana, (Jevgeni Onegin)
 Kreivitär, (Figaron häät)
 Fiordiligi, (Così fan tutte)
 Donna Elvira, (Don Giovanni)
 Donna Anna, (Don Giovanni)
 Pamina, (Taikahuilu)
 Ilia, (Idomeneo) 
 Emma, (Fierrabras)
 Agathe, (Der Freischütz)
 Hanna Glawari, (Iloinen Leski)
 Rosalinde, (Lepakko)
 Musetta, (La bohème)
 Anna Karenina
 Kundry (Parsifal)

Levytyksiä 
 Arias & Scenes (Erato)
 German Romantic Arias (Erato)
 Strauss: Orchestral Songs; Vier letzte Lieder (DG)
 Strauss: Orchestral Lieder (Sony)
 Strauss: Hölderlin Lieder (Sony) 
 Excellence - The Artistry of Karita Mattila (Ondine)
 Sibelius Songs (Ondine)
 Grieg and Sibelius Songs (Erato)
 Opera arias (Philips)
 Marriner: Lollipops (Philips)
 Karita Live! (Ondine)
 From the Heart of Finland (Ondine)
 Wild Rose (Ondine)
 Modern Portrait (Finlandia)

 Salome (Sony)
 Káťa Kabanová (Fra Musica)
 Tosca (Virgin)
 Manon Lescaut (EMI)
 Don Carlos (EMI)
 Die Meistersinger (DG, Decca)
 Fidelio (DG)
 Simon Boccanegra (TDK)
 Jenůfa (Erato)
 Le nozze di Figaro (Sony)
 Così fan tutte (Decca)
 Don Giovanni (Philips)
 Fierrabras (DG)
 Der Freischütz (Decca)
 Schumann: Scenes from Goethe's Faust (Sony)

 Šostakovitš: 14. sinfonia (EMI)
 Schönberg: Gurrelieder (EMI)
 Mozart: Requiem (DG, DVD)
 Beethoven: 9. sinfonia (DG, DVD)
 Sibelius: Kullervo (BIS)
 Mendelssohn: 2. sinfonia (DG)
 Bernstein: 3. sinfonia (Erato)
 Schubert: Es-duuri messu (DG)

 Fever (Ondine)
 Best of Evergreens (Ondine)
 Lauluja merelle (Ondine)
 Karita's Christmas (Ondine)

Lähteet

Kirjallisuutta 
 Raila Kinnunen: Korkealta ja kovaa WSOY 2016 ISBN 978-951-0-41070-7

Suomalaiset sopraanot
Pro Finlandia -palkitut
Grammy-palkinnon saajat
Emma-palkinnon saajat
Vuonna 1960 syntyneet
Elävät henkilöt
Seulonnan keskeiset artikkelit
Aurora-mitalin saajat